སེམས་ཅན་ཐམས་ཅད་ཀྱི་དོན་དུ་ཏིང་ངེ་འཛིན་འདི་གཟུང་བར་བྱ།།ཀུན་ཆུབ་པར་བྱ།བཅང་བར་བྱ།བཀླག་པར་བྱ།རབ་ཏུ་གདོན་པར་བྱ།ལུང་མནོད་པར་བྱ།ཁ་ཏོན་དུ་བྱ།ཉོན་མོངས་པ་མེད་པའི་སྒོམ་པས་བསྒོམ་པར་བྱ།མང་དུ་བྱ་གཞན་དག་ལ་ཡང་རྒྱ་ཆེར་རབ་ཏུ་བསྟན་པར་བྱའོ།།གཞོན་ནུ་དེ་བཞིན་གཤེགས་པའི་སངས་རྒྱས་ཀྱི་ཡོན་ཏན་ཡང་དག་པ་གང་ཡིན་ཞེ་ན།གཞོན་ནུ་འདི་ལ་བྱང་ཆུབ་སེམས་དཔའ་སེམས་དཔའ་ཆེན་པོ་དགོན་པ་ན་འདུག་ཀྱང་རུང་།ཤིང་དྲུང་ན་འདུག་ཀྱང་རུང་།བླ་གབ་མེད་པ་ན་འདུག་ཀྱང་རུང་།ཁྱིམ་སྟོང་པ་ན་འདུག་ཀྱང་རུང་འདི་ལ་ཡང་དག་པར་སློབ་སྟེ།འདི་ལྟར་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་ཞབས་སུ་ལྡན་པ།བདེ་བར་གཤེགས་པ།འཇིག་རྟེན་མཁྱེན་པ།སྐྱེས་བུ་འདུལ་བའི་ཁ་ལོ་སྒྱུར་བ།བླ་ནི་མེད་པ་ལྷ་དང་མི་རྣམས་ཀྱི་སྟོན་པ།སངས་རྒྱས་བཅོམ་ལྡན་འདས་སོ།།དེ་བཞིན་གཤེགས་པ་དེ་ནི་བསོད་ནམས་དག་གི་རྒྱུ་འཐུན་པ།དགེ་བའི་རྩ་བ་རྣམས་ཆུད་མི་ཟ་བ།བཟོད་པས་བརྒྱན་པ།བསོད་ནམས་ཀྱི་གཏེར་རྣམས་ཀྱི་གཞི།དཔེ་བྱད་བཟང་པོ་རྣམས་ཀྱིས་སྤྲས་པ།མཚན་གྱི་མེ་ཏོག་རྒྱས་པ།སྤྱོད་ཡུལ་རན་པར་འཐུན་པ།མཐོང་ན་མི་འཐུན་པ་མེད་པ།དད་པས་མོས་པ་རྣམས་མངོན་པར་དགའ་བ།ཤེས་རབ་ཟིལ་གྱིས་མི་ནོན་པ།སྟོབས་རྣམས་ལ་རྫི་བ་མེད་པ།སེམས་ཅན་ཐམས་ཅད་ཀྱི་སྟོན་པ།བྱང་ཆུབ་སེམས་དཔའ་རྣམས་ཀྱི་ཡབ།འཕགས་པའི་གང་ཟག་རྣམས་ཀྱི་རྒྱལ་པོ་ལས་དང་པོ་པ་རྣམས་ཀྱི་དེད་དཔོན།ཡེ་ཤེས་དཔག་ཏུ་མེད་པ།སྤོབས་པ་བསམ་གྱིས་མི་ཁྱབ་པ།གསུང་རྣམ་པར་དག་པ།དབྱངས་སྙན་པ།སྐུ་བྱད་བལྟ་བས་ཆོག་མི་ཤེས་པ།སྐུ་མཚུངས་པ་མེད་པ།འདོད་པ་དག་གིས་མ་གོས་པ།གཟུགས་དག་གིས་ཉེ་བར་མ་གོས་པ།གཟུགས་མེད་པ་དག་དང་མ་འདྲེས་པ།ཕུང་པོ་དག་ལས་རབ་ཏུ་རྣམ་པར་གྲོལ་བ།ཁམས་རྣམས་དང་མི་ལྡན་པ།སྐྱེ་མཆེད་རྣམས་བསྡམས་པ།མདུད་པ་རྣམས་ཤིན་ཏུ་བཅད་པ།ཡོངས་སུ་གདུང་བ་